અનુરાધા વર્મા (ઐશ્વર્યા રાય) મુંબઈની ડૉન બ્રૅડમૅન કરતાંય સારો સ્કોર ધરાવતી ફેમસ વકીલ છે. તે પોતાની કારકિર્દીમાં એકેય કેસ હારી નથી. આ ડિવૉર્સી વકીલ પોતાની સાતેક વર્ષની દીકરી સનાયા (બાળકલાકાર સારા અર્જુન) સાથે રહે છે. અચાનક એક દિવસ સનાયા ગાયબ થઈ જાય છે. બીજી બાજુ અનુરાધાને ફોન આવે છે કે એક માણસ નિયાઝ (ચંદન રૉય સંન્યાલ) ખોટી રીતે બળાત્કાર અને ખૂનકેસમાં ફસાઈ ગયો છે, તારે તારી દીકરીને જીવતી પાછી જોઈતી હોય તો એ માણસને એક અઠવાડિયામાં નિર્દોષ છોડાવી દે. આ કામમાં અનુરાધાને તેના જૂના દોસ્તાર સસ્પેન્ડેડ ઇન્સ્પેક્ટર યોહાન (ઇરફાન)ની મદદ મળે છે.